Viestintävirasto pyytää Postilta selvitystä jakelu-uudistuksesta

Posti on ilmoittanut lopettaneensa kirjeiden jakelun tiistaisin.

STT

Posti on lopettanut kirjeiden jakelun tiistaisin. Maanantaina postitetut kirjeet jaetaan jatkossa pääsääntöisesti keskiviikkona.

Jatkossa tiistaisin ei jaeta myöskään aikakauslehtiä, mainoksia tai ilmaislehtiä, jos kaikki alkuviikon lähetykset on saatu jaettua jo maanantain aikana.

Jakelupäivien määrä ei kuitenkaan muutu, sillä tiistaisin jaetaan yhä osa sanomalehdistä, paketit, pikakirjeet ja laboratoriolähetykset. Sanomalehtien varhaisjakelussa ei tapahdu muutoksia. Kuitattavat kirjeet ja paketit ovat noudettavissa posteista.

Viestintävirasto on lähettänyt Postille selvityspyynnön toteutetusta jakelu-uudistuksesta. Viestintäviraston apulaisjohtaja Petri Makkonen kommentoi STT:lle sähköpostitse, että lain mukaan yleispalvelukirjeet eli postimerkillä lähetetty kirjeposti on jaettava ja kerättävä viitenä päivänä viikossa. Vastausta Postilta odotetaan elokuun alkupuoliskolla, jonka jälkeen Viestintävirasto päättää jatkotoimista.

Postin jakelupäiväuudistus tuli voimaan koko Suomessa 18. heinäkuuta. Uusi postilaki mahdollistaisi kolmipäiväisen jakelun taajama-alueella. Postin mukaan tätä mahdollisuutta ei kuitenkaan oteta vielä käyttöön.